मुजफ्फरनगर। उत्तर प्रदेश के मुजफ्फरनगर में फिल्मी स्टाइल में एक युवती को जिला अस्पताल से अगवा करने का मामला सामने आया है। युवती को पुलिस कस्टडी से अगवा करने की लाइव तस्वीरें अस्पताल में लगे सीसीटीवी कैमरे और स्थानीय लोगों ने अपने मोबाइल फोन में कैद कर ली। घटना की सूचना के बाद पुलिस विभाग में हड़कंप मच गया। मौके पर कई थानों की पुलिस बल के साथ आला अधिकारी पहुंच गए और युवती की तलाश शुरू कर दी। घंटों की मशक्कत के बाद आखिरकार युवती को नगर कोतवाली क्षेत्र के शेरपुर गांव के जंगलों से पुलिस ने सकुशल बरामद कर लिया।